## La Generalitat defén a Brussel·les el sector arrosser de la Comunitat Valenciana

*** El secretari autonòmic de Representació davant la Unió Europea ha participat en la reunió preparatòria del Comité de les Regions**

El secretari autonòmic de Representació davant la Unió Europea i les Comunitats Autònomes, Pablo Broseta, ha defés a Brussel·les, el sector arrosser de la Comunitat Valenciana.

En la seua intervenció en la reunió preparatòria d’Agricultura del Grup EPP-CdR, Pablo Broseta ha insistit que “protegir este cultiu és protegir un equilibri social i ambiental que tots reconeixem com a valuós”.

En la seua intervenció, Broseta ha reiterat “la plena disposició del Govern Valencià per a treballar amb totes les institucions europees i amb els estats membres en busca d’una solució més ajustada a les necessitats del mercat i del sector”.

Com ha afirmat el secretari autonòmic, “el nostre objectiu no és bloquejar acords, sinó garantir que siguen justos, viables i sostenibles per als agricultors professionals que donen vida a les nostres zones rurals”.

Així, ha afegit, “des del Govern Valencià volem traslladar la nostra profunda preocupació davant el resultat aconseguit en el diàleg a tres sobre la reforma del Sistema de Preferències Generalitzades”.

Per a Broseta, “l’acord que s’ha presentat no oferix les garanties que el sector arrosser europeu necessita i s’allunya de l’objectiu compartit d’assegurar una competència equilibrada i sostenible en el nostre mercat interior”.

En este sentit ha ressaltat que “el mecanisme de salvaguarda previst, amb un llindar de 562.000 tones, no reflectix les dinàmiques reals del mercat. Enguany, amb volums inferiors a eixa xifra, ja hem assistit a un deteriorament notable dels preus en origen, que compromet seriosament la viabilitat econòmica dels nostres productors”. “Per tant -ha afegit- és legítim qüestionar que esta salvaguarda es puga activar en situacions en les quals el mal ja està demostrat”.

A més, la Comissió Europea ha reconegut que Europa podria perdre al voltant de 100.000 hectàrees de cultiu d’arròs en els pròxims anys, que afectaria especialment varietats que coincidixen amb les produccions de països beneficiaris del SPG. Segons Broseta, “esta previsió evidencia la necessitat de mecanismes més sòlids i coherents”.

Davant esta situació i conscients de la complexitat de l’expedient i de l’esforç negociador realitzat, el representant del Consell davant la Unió Europea ha indicat que “hem de demanar que les institucions europees, tant el Parlament com el Consell, reflexionen abans de validar definitivament este acord”.

Finalment, el secretari autonòmic ha recordat que Espanya, i molt particularment la Comunitat Valenciana, compten amb zones productores en les quals “l’arròs no és només una activitat econòmica: és paisatge, és biodiversitat i és identitat territorial”.

Fecha: 11/12/2025